Väčšina zainteresovaných strán má podobné názory na rozmer infraštruktúry a na to, ako by malo jednotné európske miesto prístupu zbierať informácie, a navrhuje, aby jednotné európske miesto prístupu vychádzalo z existujúcich vnútroštátnych alebo európskych spôsobov vykazovania. Okrem toho zainteresované strany vyjadrili požiadavku, aby sa informácie na jednotnom európskom mieste prístupu sprístupňovali v tom istom čase, v ktorom sa zverejňujú aj inými prostriedkami alebo spôsobmi.

Väčšina zainteresovaných strán podporila široký rozsah informácií, ktoré má poskytovať jednotné európske miesto prístupu, a to finančných informácií, ako aj informácií o udržateľnosti. Prevažná väčšina zainteresovaných strán sa domnievala, že štandardizácia informácií v spoločnom vykazovacom rámci spolu so spoločnými systémami a metaúdajmi bude užitočná na riešenie výziev v oblasti porovnateľnosti, spoľahlivosti a opakovaného používania informácií. Zainteresované strany uviedli aj to, že neexistencia takýchto spoločných štandardov predstavuje pre používateľov a spoločnosť jednu z hlavných prekážok pri spracúvaní finančných informácií a informácií z environmentálnej a sociálnej oblasti a z oblasti správy.

3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU

Ciele tejto iniciatívy nie je možné uspokojivo dosiahnuť na úrovni jednotlivých členských štátov. Členské štáty majú v súčasnosti určitú voľnosť pri navrhovaní pravidiel týkajúcich sa mechanizmov a formátov povinností v oblasti vykazovania informácií o podnikoch, ktoré sa stanovujú v právnych predpisoch EÚ, pričom do veľkej miery vychádzajú z vnútroštátnych systémov. Výsledná geografická a tematická fragmentácia mechanizmov a formátov zverejňovania informácií tak vedie k zvyšovaniu nákladov používateľov informácií o podnikoch na získanie prístupu k informáciám a na ich spracovanie. Ďalšími individuálnymi opatreniami členských štátov by sa neprispelo k zmenšeniu tejto fragmentácie, ak nebude ich spoločným cieľom vytvorenie jednotného miesta prístupu a riešenie množstva prekážok, čo je bez koordinovaného prístupu nepravdepodobné.

Podrobný prehľad o nákladoch orgánu ESMA na správu jednotného európskeho miesta prístupu sa uvádza v legislatívnom finančnom výkaze pre túto iniciatívu. V prípade orgánu ESMA si bude iniciatíva na dané obdobie vyžadovať celkom troch zamestnancov na plný pracovný úväzok (ekvivalent plného pracovného času), ktorí budú vykonávať úlohy dohľadu a riadenia vývoja a činností tohto projektu. Celkové finančné prostriedky potrebné na vykonávanie návrhu v období 2022 – 2027 budú dosahovať výšku 16,5 milióna EUR, z čoho 2,3 milióna EUR tvoria administratívne náklady a 14,2 milióna EUR prevádzkové výdavky, z ktorých by EÚ uhradila 9,6 milióna EUR v rámci súčasného viacročného finančného rámca (2022 – 2027). Z tejto sumy by sa 5 miliónov EUR uhradilo z programu Digitálna Európa na roky 2022 – 2023. Za obdobie 2024 – 2027 by dosiahli náklady orgánu ESMA na jednotné európske miesto prístupu výšku 11,5 milióna EUR. Tieto náklady by sa financovali do výšky 40 % z rozpočtu EÚ, čo predstavuje 4,6 milióna EUR, a príslušné vnútroštátne orgány by boli požiadané o financovanie vo výške 6,9 milióna EUR prostredníctvom svojich príspevkov orgánu ESMA.

V tomto návrhu sa rešpektujú základné práva a dodržiavajú zásady uznávané najmä Chartou základných práv Európskej únie. Jednotné európske miesto prístupu prinesie zlepšenie prístupu k informáciám, ktoré obsahujú aj osobné údaje. Je to potrebné na podporu inovácií vo financovaní založených na údajoch, integrácie európskych kapitálových trhov, smerovania investícií do udržateľných činností a zvýšenia efektívnosti v prospech spotrebiteľov a podnikov. Zároveň sa jednotným európskym miestom prístupu zabezpečí lepší prístup iba k tým osobným údajom, ktoré sa musia spracúvať podľa právnych predpisov Únie alebo iného právneho základu v súlade s nariadením (EÚ) 2016/679, keďže v tomto návrhu sa nezavádzajú nové požiadavky na vykazovanie údajov, ktoré by dopĺňali už existujúce požiadavky.

Touto iniciatívou sa stanovujú pravidlá zriadenia jednotného európskeho miesta prístupu. Racionalizáciou spôsobov zverejňovania informácií zabezpečí jednotné európske miesto prístupu zjednodušenie a lepšiu efektívnosť najmä na strane dopytu (používateľov), a to vďaka zníženým nákladom na vyhľadávanie a spracovanie informácií, ale do istej miery aj pre subjekty, a to pokiaľ ide o ich povinnosti v oblasti predkladania informácií.

Všetky skupiny zainteresovaných strán vo všeobecnosti podporujú voľný prístup k informáciám na jednotnom európskom mieste prístupu bez povinnosti úhrady akejkoľvek platby. Napriek tomu, že model otvorených údajov/bezplatného prístupu k údajom si získal veľkú podporu, niektoré zainteresované strany podporili myšlienku, aby emitenti (pri predkladaní informácií) alebo používatelia informácií platili určité poplatky (napr. ročné predplatné). Prínos, ktorý by jednotné európske miesto prístupu predstavovalo pre týchto poskytovateľov alebo používateľov, by teda mohol opodstatňovať rozhodnutie uplatňovať určité poplatky za osobitné služby.

Komisia poskytuje prispôsobené odborné znalosti na základe iniciatívy technickej podpory, ktorými pomáha členským štátom EÚ pri navrhovaní a vykonávaní reforiem zameraných na posilnenie rastu v širokej škále oblastí politiky. Z programu Komisie v oblasti iniciatívy technickej podpory sa môže čiastočne financovať technická podpora pri zavádzaní jednotného európskeho miesta prístupu príslušnými vnútroštátnymi orgánmi, ak o to tieto orgány požiadajú. Prostredníctvom programu v oblasti iniciatívy technickej podpory bude Komisia okrem toho poskytovať aj informácie o praktických aspektoch reforiem. Môže to mať podobu strategického alebo právneho poradenstva, štúdií, odbornej prípravy a misií expertov v jednotlivých krajinách. Financovanie z iniciatívy technickej podpory sa poskytuje na základe každoročných kôl podávania žiadostí.

V záujme zriadenia spoľahlivej a efektívnej platformy jednotného európskeho miesta prístupu, ktorá bude obsahovať verejne dostupné informácie o finančných službách poskytovaných v Únii, o kapitálových trhoch Únie a udržateľnosti, sa viacero smerníc a nariadení týkajúcich sa týchto oblastí zmení na súhrnnú smernicu a súhrnné nariadenie, ktoré budú obsahovať samostatné ustanovenie o jednotnom európskom mieste prístupu týkajúce sa formátu informácií a ich poskytovania orgánu zberu údajov. Rozsah pôsobnosti jednotného európskeho miesta prístupu bude potrebné primerane a postupne budovať v rokoch 2024 až 2026, pričom toto budovanie sa bude týkať aj prechodného rozšírenia zberu a predkladania informácií na jeho platforme. Z cielenej konzultácie týkajúcej sa jednotného európskeho miesta prístupu vyplynulo najmä to, že kľúčovým faktorom bude, aby boli v jednotnom európskom mieste prístupu ihneď po jeho zriadení prístupné aspoň informácie o environmentálnych, sociálnych a riadiacich kritériách, ako sú informácie pochádzajúce z nariadenia o taxonómii, a informácie poskytované emitentmi cenných papierov v rozsahu pôsobnosti smernice o transparentnosti a nariadenia o prospekte. To sa premietlo do návrhu Komisie. Okrem toho Komisia navrhuje aj začať so zberom a predkladaním informácií do jednotného európskeho miesta prístupu, ktoré sú už na základe sektorových právnych predpisov dostupné v strojovo čitateľnom formáte. Strojovo čitateľné formáty budú rozšírené o ďalšie informácie v závislosti od budúcich rozhodnutí Komisie vydaných prostredníctvom delegovaných aktov pre jednotlivé prípady.

(1)V akčnom pláne únie kapitálových trhov Komisia navrhla zlepšiť prístup verejnosti k finančným a nefinančným informáciám subjektov vytvorením jednotného európskeho miesta prístupu. V stratégii Komisie v oblasti digitálnych financií sa stanovujú všeobecné zásady európskej podpory digitálnej transformácie financií v nachádzajúcich rokoch, a najmä podpory financií založených na údajoch. V stratégii financovania prechodu na udržateľné hospodárstvo Komisia považuje udržateľné financovanie za najpodstatnejší prvok finančného systému, keďže ide o kľúčový prostriedok na dosiahnutie zelenej transformácie hospodárstva Únie podľa Európskej zelenej dohody.

(2)Jednoduchý prístup k údajom je dôležitý na to, aby mohli rozhodovacie subjekty v hospodárstve a spoločnosti prijímať racionálne rozhodnutia v prospech efektívneho fungovania trhu. Tomuto účelu by poslúžilo zavedenie spoločného európskeho dátového priestoru v najdôležitejších sektoroch vrátane finančného sektora. Finančný sektor prechádza digitálnou transformáciou, ktorá bude prebiehať ešte aj v nadchádzajúcich rokoch, pričom Únia by mala túto transformáciu podporovať, a to najmä podporou financií založených na údajoch. Okrem toho tvorí zásadný význam, ktorý sa pripisuje udržateľnému financovaniu vo finančnom systéme, kľúčový prostriedok na dosiahnutie zelenej transformácie hospodárstva Únie. Na zaistenie úspechu zelenej transformácie prostredníctvom udržateľného financovania je nevyhnutné, aby boli informácie o udržateľnosti podnikov jednoducho dostupné investorom, ktorí tak budú pri prijímaní rozhodnutí o investíciách lepšie informovaní. Na tieto účely je potrebné zlepšiť prístup verejnosti k informáciám o subjektoch, akými sú informácie o spoločnostiach, podnikoch, finančných inštitúciách a finančné a nefinančné informácie. Efektívne sa to na úrovni Únie dosiahne zriadením centralizovanej platformy, jednotného európskeho miesta prístupu, ktoré bude zabezpečovať elektronický prístup k všetkým relevantným informáciám.

(3)Jednotné európske miesto prístupu by malo zabezpečovať verejnosti jednoduchý centralizovaný prístup k informáciám o subjektoch a ich produktoch, ktoré sa zverejňujú v súvislosti s finančnými službami, kapitálovými trhmi a udržateľnosťou. Okrem toho by malo jednotné európske miesto prístupu zabezpečovať prístup k informáciám relevantným pre finančné služby a kapitálové trhy, ktoré zverejňuje dobrovoľne akýkoľvek subjekt podliehajúci právu členského štátu, ak sa takýto subjekt rozhodne sprístupniť dané informácie na jednotnom európskom mieste prístupu. Jednotné európske miesto prístupu by malo byť, tak ako je to uvedené v stratégii v oblasti digitálnych financií, zriadené od roku 2024.

(4)Informácie, ktoré sa majú zverejňovať na jednotnom európskom mieste prístupu, by mali zbierať orgány zberu údajov určené na zber informácií, ktoré majú subjekty povinnosť zverejňovať. S cieľom zabezpečiť efektívne fungovanie jednotného európskeho miesta prístupu by mali orgány zberu údajov sprístupňovať informácie jednotnému európskemu miestu prístupu automatizovaným spôsobom prostredníctvom jedného aplikačného programovacieho rozhrania. Na zaistenie digitálnej použiteľnosti informácií by mali subjekty tieto informácie sprístupňovať vo formáte umožňujúcom extrahovanie údajov, prípadne, ak sa to vyžaduje podľa právnych predpisov Únie, v strojovo čitateľnom formáte. V porovnaní s formátmi umožňujúcimi extrahovanie údajov sú strojovo čitateľné formáty súborové formáty štruktúrované tak, že softvérové aplikácie môžu ľahko identifikovať, rozpoznať a extrahovať špecifické údaje vrátane jednotlivých faktov a ich vnútornú štruktúru. Orgány zberu údajov by mali uvedeným subjektom poskytovať pomoc, aby zabezpečili, že subjekty budú informácie predkladať v správnom formáte, a vyriešili s nimi možné technické problémy.

(5)Okrem informácií o finančných službách, kapitálových trhoch a udržateľnosti, ktoré sa musia zverejňovať podľa právnych predpisov Únie, môžu mať investori, účastníci trhu, poradcovia a verejnosť záujem aj o získanie iných informácií, ktoré chce subjekt sprístupniť. Malé a stredné podniky môžu chcieť zverejniť viac informácií, aby boli viditeľnejšie pre potenciálnych investorov a mohli tak získať viac financií a rôznych príležitostí na financovanie. Aj účastníci trhu môžu chcieť poskytnúť viac informácií, ako sa vyžaduje podľa právnych predpisov, alebo zverejniť informácie vyžadované podľa vnútroštátnych právnych predpisov, ktoré však nie sú dostupné na úrovni Únie, aby doplnili informácie poskytované verejnosti na úrovni Únie. Každý subjekt preto môže na jednotnom európskom mieste prístupu zverejňovať finančné informácie, informácie o udržateľnosti a ďalšie relevantné informácie. Podľa zásady minimalizácie údajov by mali subjekty zabezpečiť, aby ich súčasťou neboli osobné údaje s výnimkou situácií, keď takéto údaje predstavujú nevyhnutný prvok informácií o ich hospodárskych činnostiach vrátane prípadov, keď sa názov subjektu zhoduje s názvom vlastníka. Ak takéto informácie obsahujú osobné údaje, subjekty by mali zabezpečiť ich zverejnenie na základe niektorého zákonného dôvodu na spracúvanie stanoveného v článku 6 nariadenia Európskeho parlamentu a Rady (EÚ) 2016/679.

(6)Cieľom Európskeho orgánu pre cenné papiere a trhy (ESMA) je chrániť verejný záujem prispievaním k stabilite a efektívnosti finančného systému pre hospodárstvo Únie, jej občanov a podniky. V uvedenej súvislosti orgán ESMA prispieva najmä k zaisťovaniu integrity, transparentnosti, efektívnosti a riadneho fungovania finančných trhov. Okrem iného je poverený úlohou zlepšovať ochranu investorov. Z týchto dôvodov by mal byť orgán ESMA poverený aj úlohou zriadenia a prevádzkovania jednotného európskeho miesta prístupu.

(7)S cieľom umožniť subjektom a verejnosti identifikovať orgány zberu údajov, ktoré poskytujú informácie do jednotného európskeho miesta prístupu, by mal orgán ESMA zverejniť na svojom webovom sídle zoznam orgánov zberu údajov a aktualizovať ho.

(8)Jednotné európske miesto prístupu čelí rizikám porušenia dôvernosti, rizikám ohrozenia integrity alebo rizikám nedostupnosti systému a informácií, ktoré sa v ňom spracúvajú. K uvedeným hrozbám patria nehody, chyby, úmyselné útoky a prírodné javy a treba ich uznať ako prevádzkové riziká. Orgán ESMA by mal zaviesť vhodné a primerané politiky na zabezpečenie potrebnej ochrany spracúvaných informácií a funkcií na jednotnom európskom mieste prístupu.

(9)Na uľahčenie vyhľadávania, nájdenia, zberu a používania údajov by mal orgán ESMA zabezpečiť, aby jednotné európske miesto prístupu ponúkalo súbor funkcií vrátane funkcie vyhľadávania, strojového prekladu a možností na extrahovanie informácií. Funkcie vyhľadávania by sa mali ponúkať vo všetkých úradných jazykoch Únie, pričom by mali vychádzať aspoň z metaúdajov poskytovaných podľa smerníc a nariadení uvedených v prílohe. Orgán ESMA by mal zabezpečiť, aby jednotné európske miesto prístupu do 31. decembra 2024 začalo poskytovať používateľom minimálny súbor funkcií, ktorý sa dokončí do 31. decembra 2025.

(10)Opakovaným používaním informácií dostupných na jednotnom európskom mieste prístupu sa môže zlepšiť fungovanie vnútorné trhu a podporiť rozvoj nových služieb, v rámci ktorých sa takéto informácie kombinujú a používajú. Preto je potrebné v prípade, ak je to odôvodnené verejným záujmom, umožniť opakované používanie informácií dostupných na jednotnom európskom mieste prístupu na iné účely ako na účely pôvodného zostavenia informácií. Používanie a opakované používanie uvedených informácií by malo podliehať objektívnym, primeraným a nediskriminačným podmienkam. Na uvedený účel by sa mali uplatňovať podmienky zodpovedajúce podmienkam stanoveným v otvorených štandardných licenciách v zmysle smernice Európskeho parlamentu a Rady (EÚ) 2019/1024. Licenčné podmienky uvedených štandardných licencií by mali umožňovať komukoľvek na akýkoľvek účel zbierať, používať, upravovať a zdieľať údaje a obsah. Orgán ESMA by nemal byť zodpovedný za používanie a opakované používanie informácií dostupných na jednotnom európskom mieste prístupu. Predkladanie informácií orgánmi zberu údajov by buď nemalo podliehať podmienkam, alebo by malo podliehať otvorenej štandardnej licencii, podľa ktorej sa na informácie dostupné na jednotnom európskom mieste prístupu vzťahujú licenčné podmienky.

(11)Informácie dostupné na jednotnom európskom mieste prístupu by mali byť prístupné verejnosti včas. Vzhľadom na to by malo byť obdobie medzi získaním informácií a ich sprístupnením verejnosti primerané a v každom prípade na základe technických možností čo možno najkratšie. S cieľom zabezpečiť jednotnú kvalitu informácií by mali orgány zberu údajov vykonávať automatizované overovanie a zamietanie neplatných informácií.

(12)Jednotné európske miesto prístupu by malo používateľom poskytovať prístup k informáciám bezplatne a nediskriminačne a okrem toho by malo uvedeným používateľom umožňovať prístup k informáciám, ich vyhľadávanie a sťahovanie prostredníctvom jednotného európskeho miesta prístupu. Vzhľadom na potrebu chrániť orgán ESMA pred neprimeranou finančnou záťažou, ktorú by mu spôsobovali náklady na uspokojovanie prípadných potrieb používateľov intenzívne používajúcich informácie, by však mal mať orgán ESMA možnosť vytvárať príjmy. Preto by sa odchylne od zásady bezplatného prístupu k informáciám malo orgánu ESMA umožniť ukladanie poplatkov za takéto osobitné služby, ako aj za služby s vysokými nákladmi na údržbu v dôsledku vyhľadávania veľmi veľkých objemov informácií alebo častého prístupu do jednotného európskeho miesta prístupu. Uložené poplatky by však nemali presahovať náklady na poskytovanú službu.

(13)V záujme podpory inovácií vo financovaní založených na údajoch, pomoci pri integrovaní kapitálových trhov v Európskej únii, smerovania investícií do udržateľných činností a zvyšovania efektívnosti v prospech spotrebiteľov a podnikov by malo jednotné európske miesto prístupu zlepšiť prístup k informáciám, ktoré obsahujú osobné údaje. Jednotné európske miesto prístupu by však malo zlepšiť prístup iba k tým osobným údajom, ktoré sa musia spracúvať podľa právnych predpisov Únie alebo ktoré sa spracúvajú dobrovoľne, a to za predpokladu, že existuje zákonný dôvod na takéto spracúvanie podľa nariadenia Európskeho parlamentu a Rady (EÚ) 2016/679. Pri každom spracovaní osobných údajov v súvislosti s poskytovaním informácií prostredníctvom jednotného európskeho miesta prístupu by mali orgány zberu údajov a orgán ESMA ako prevádzkovateľ jednotného európskeho miesta prístupu zabezpečiť dodržanie nariadenia (EÚ) 2016/679 a nariadenia Európskeho parlamentu a Rady (EÚ) 2018/1725.

(14)V súlade s článkom 42 ods. 1 nariadenia (EÚ) 2018/1725 sa uskutočnila konzultácia s európskym dozorným úradníkom pre ochranu údajov, ktorý [vložte dátum] vydal stanovisko.

(15)S cieľom vybudovať a udržať dôveru verejnosti v jednotné európske miesto prístupu a chrániť jednotlivé subjekty pred neopodstatnenou úpravou ich informácií by malo jednotné európske miesto prístupu zabezpečovať integritu údajov a dôveryhodnosť zdroja informácií predkladaných orgánom zberu údajov. Preto by mali informácie predkladané subjektmi obsahovať kvalifikovanú elektronickú pečať pripojenú k informáciám predkladaným v zmysle článku 3 bodu 20 nariadenia Európskeho parlamentu a Rady (EÚ) č. 910/2014. Povinným prvkom uvedeného certifikátu môže byť aj osobitný identifikátor právneho subjektu. Uvedená pečať alebo podpis získaný jednotným európskym miestom prístupu by mali byť prístupné používateľom.

(16)S cieľom zabezpečiť porovnateľnosť informácií v čase by mali mať používatelia prístup k minulým informáciám. Preto je potrebné vyžadovať, aby jednotné európske miesto prístupu zabezpečovalo prístup k informáciám primerane dlhý čas v rozsahu zlučiteľnom s ďalšími uplatniteľnými ustanoveniami právnych predpisov Únie. Na uvedený účel by mal orgán ESMA zabezpečiť, aby sa žiadne osobné údaje nesprístupňovali dlhšie, ako je potrebné podľa právnych predpisov Únie. S cieľom umožniť orgánu ESMA a orgánom zberu údajov pripraviť prevádzku jednotného európskeho miesta prístupu by malo jednotné európske miesto prístupu poskytovať prístup iba k informáciám predloženým od 1. januára 2024.

(17)V záujme zabezpečenia bezproblémového spracovania informácií prijatých alebo zostavených orgánmi zberu údajov a sprístupnených na jednotnom európskom mieste prístupu je potrebné stanoviť určité požiadavky na formát a metaúdaje uvedených informácií a to, ktoré orgány zberu údajov by mali takéto informácie zbierať. S cieľom zabezpečiť kvalitu informácií predkladaných jednotnému európskemu miestu prístupu orgánmi zberu údajov je takisto potrebné vymedziť vlastnosti automatizovaného overovania, ktoré sa má vykonávať pri každej informácii, ktorú prijme orgán zberu údajov, a vlastnosti kvalifikovanej elektronickej pečate, ktorú majú subjekty pripojiť k uvedeným informáciám. S cieľom zabezpečiť používanie a opakované používanie údajov na jednotnom európskom mieste prístupu by bolo potrebné vypracovať zoznam určených otvorených štandardných licencií. V záujme uľahčenia včasného vyhľadávania, nájdenia a zberu údajov bude potrebné navrhnúť aj vlastnosti aplikačného programovacieho rozhrania a metaúdajov, ktoré sa majú zaviesť. Bude potrebné zaviesť aj dodatočné požiadavky na účinné funkcie vyhľadávania, akými sú osobitný identifikátor právneho subjektu, klasifikácia druhov informácií a kategórie subjektov podľa ich veľkosti. Na tento účel by mal spoločný výbor európskych orgánov dohľadu vypracovať návrh vykonávacích technických predpisov. Okrem toho by orgán ESMA mohol vypracovať návrh vykonávacích technických predpisov, v ktorých sa určí povaha a rozsah osobitných služieb, za ktoré možno účtovať poplatky, a príslušná štruktúra poplatkov. Komisia by mala mať právomoc prijať uvedené vykonávacie technické predpisy prostredníctvom vykonávacích aktov podľa článku 291 ZFEÚ a v súlade s článkom 15 nariadenia Európskeho parlamentu a Rady (EÚ) č. 1093/2010, nariadenia Európskeho parlamentu a Rady (EÚ) č. 1094/2010 a nariadenia Európskeho parlamentu a Rady (EÚ) č. 1095/2010.

(18)Cieľom tohto nariadenia je prispieť k integrovaniu európskych finančných služieb a kapitálových trhov poskytovaním jednoduchého centralizovaného prístupu k verejným informáciám o subjektoch a ich produktoch. Keďže uvedený cieľ nie je možné uspokojivo dosiahnuť na úrovni členských štátov, ale z dôvodov jeho rozsahu a dôsledkov ho možno lepšie dosiahnuť na úrovni Únie, môže Únia prijať opatrenia v súlade so zásadou subsidiarity podľa článku 5 Zmluvy o Európskej únii. V súlade so zásadou proporcionality stanovenou v uvedenom článku toto nariadenie nepresahuje rámec nevyhnutný na dosiahnutie tohto cieľa,

PRIJALI TOTO NARIADENIE:

Článok 1